དེ་བཞིན་ཆབ་སྲིད་ཀྱི་གནད་དོན་འོག་སོག་མཁར་བློ་གྲོས་ལགས་མི་ལོ་༢༡རིང་བཙོན་འཇུག་དང་རྒྱ་གཞུང་གི་ཉེན་རྟོག་པའི་མནར་གཅོད་མྱོང་ཡོད་པ་རེད།ཐོག་མར་ཕྱི་ལོ་༡༩༩༣ལོའི་ཟླ་༡ཚེས་༡༧ཉིན་སྒེར་འཁོན་ཞིག་གི་དབང་གིས་ནག་ཆུ་འབྲིང་རིམ་མི་དམངས་ཁྲིམས་ཁང་ཟེར་བས་ལོ་༡༥ཁྲིམས་ཐག་བཅད་དེ་གྲྭ་བཞི་བཙོན་ཁང་དུ་བཅུག་ཡོད་པ་དང་།ཕྱི་ལོ་༡༩༩༥ལོའི་ཟླ་༣ཚེས་༤ཉིན་བློ་གྲོས་རྒྱ་མཚོ་ལགས་ཀྱིས་བཙོན་ཁང་ནང་དུ་བཙོན་པ་༤༠༠ལྷག་ཙམ་གྱི་སྣེ་ཁྲིད་ནས་༼བོད་རང་བཙན་ཡིན།རྒྱ་མི་བོད་ནས་ཕར་རྒྱུགས།༸རྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོགབོད་མི་ས་ཡ་དྲུག་རྡོག་རྩ་ཆིག་སྒྲིལ་ཡིན།༽ཞེས་སྐད་འབོད་བྱས་པ་དང་།ཁོ་རང་གིས་ལག་པའི་བྲིས་པས་ཡིག་ཆ་༣༠༠ལྷག་ཙམ་བཀྲམས་པར་བརྟེན།ཉིན་གསུམ་ལས་མ་འགྱངས་བར་སྲོག་གི་ཁྲིམས་གཅོད་རྒྱུ་ཐག་གཅོད་བྱས་ཡོད།འོན་ཀྱང་སྐབས་དེར་མཉམ་འབྲེལ་རྒྱལ་ཚོགས་ཀྱི་དམིགས་བསལ་ལྟ་རྟོག་ཚོགས་པའི་འགན་འཛིན་དང་།རྒྱལ་སྤྱིའི་ཉེས་ཡང་ཚོགས་པ་བཅས་ནས་གནོན་ཤུགས་སྤྲད་དེ་སྲོག་ཁྲིམས་ལོ་དྲུག་ཕྱིར་འགྱངས་ཀྱིས་ཁྱོན་མི་ལོ་༢༡རིང་མུ་མཐུད་བཙོན་འཇུག་བྱས་ནས།ཕྱི་ལོ་༢༠༡༣ཟླ་༥ནང་བཙོན་གྲོལ་ཐོབ་ཡོད་ཀྱང་བཟང་བཙོན་འོག་འགྲོ་འདུག་གི་རང་དབང་མེད་པར་ལོ་བཞིར་འདུག་དགོས་བྱུང་འདུག